Dobling i antall etiopiere som returnerer frivillig
Før arbeidet med tvangsreturene til Etiopia startet 15. mars, hadde 27 personer søkt om å reise frivillig. Ifølge tall fra Utlendingsdirektoratet (UDI) har 60 personer søkt om frivillig retur etter 15. mars. Både familier, enslige kvinner og menn har søkt om å få returnere frivillig, skriver Bergens Tidene. - Det er i overkant av det vi hadde håpet på, og vi er svært fornøyde, sier Gry Aalde, avdelingsdirektør i region- og mottaksavdelingen i UDI. De som returnerer frivillig, får en kontantstøtte på 15.000 kroner for hvert familiemedlem og opptil 30.000 kroner til reintegrering i Etiopia. Disse pengene skal brukes til å ta utdanning, finne arbeid eller starte eget foretak. Mange har demonstrert mot avtalen og Jon Ole Martinsen, rådgiver i Norsk organisasjon for asylsøkere (NOAS), synes ikke 60 personer er mange. Det utgjør bare 10 prosent av de som kommer inn under avtalen. - Det vil si at 90 prosent er så redde at de heller risikerer å bli hentet av politiet og måtte reise uten noen som helst form for støtte, enn å melde seg frivillig. Dette gir et soleklart signal om hvordan disse menneskene oppfatter sin egen situasjon, sier han. Etiopiske Daniel Berhane sier til Bergens Tidende at han heller vil dø enn å bli sendt tilbake. - De som svarer ja til å reise tilbake, reiste ikke fordi de var på flukt, for da hadde retur aldri vært et alternativ, sier han. Det er kun de som reiser frivillig, som får økonomisk støtte. Tvangsutsendelse gir ikke rett til slik støtte.
Etter at det ble åpnet for tvangsretur forrige uke, har dobbelt så mange etiopiere som før søkt om å reise frivillig.